
Sarunu procedūras izvēles pamatojumu


Pašreiz spēkā ir 2010.gada 24.novembrī noslēgtais līgums Nr.101210/10c 361 (iepirkuma identifikācijas numurs VAAD 2010 – 14) starp Valsts augu aizsardzības dienestu un SIA Datorikas institūts DIVI”, kura darbības termiņš noteikts līdz 2013.gada 23.novembrim ar noteikto līguma kopējo summu Ls 84000 bez PVN. Līgums tika noslēgts veicot sarunu procedūru. Kopējā līguma summa trijiem gadiem tika ieplānota, pamatojoties uz pieejamiem budžeta resursiem, kā arī nebija paredzēts, ka tiks veidoti dažādi koplietošanas risinājumi ar Zemkopības ministrijas padotības iestādēm.

Lai nodrošinātu sadarbspēju starp koplietošanas risinājumiem, kurus ievieš Zemkopības ministrija visā zemkopības nozarē, un Kultūraugu uzraudzības valsts informācija sistēmu (turpmāk –KUVIS),  nepieciešams papildus finansējums Ls 55000 apmērā, kurš tiek papildus piešķirts Valsts augu aizsardzības dienestam.
Piešķirot papildus finansējumu, esošā līguma ietvaros tiktu pārtērēta noteiktā līguma kopsumma, kura noteikta līdz 2013.gada novembrim. Uz esošo brīdi noslēgtā līguma ietvaros VAAD ir izmantojis Ls 50844.
Tāpēc VAAD lūdz atļaut rīkot sarunu procedūru par nepieciešamajiem papildinājumiem KUVIS, lai nodrošinātu sadarbspēju starp koplietošanas risinājumiem, par papildus piešķirto summu Ls 55000.

KUVIS paredzēts veikt šādus papildinājumus:

1. Lai nodrošinātu 3 e-pakalpojumu, kurus ievieš Zemkopības ministrija ERAF projekta ietvaros, savietojamību ar KUVIS, jāizdara attiecīgas izmaiņas KUVIS sistēmā:
1.1.No klienta saņemtā mēslošanas plāna kopsavilkumā ietvertā informācija, veicot matemātiskos aprēķinus, tiks ietverta Īpaši jutīgo teritoriju saimniecību datu bāzē, tādējādi uzkrājot datus par lauksaimniecības dzīvnieku skaitu (pa dzīvnieku grupām un to turēšanas veidiem), kopējo ar kūtsmēsliem iestrādātā slāpekļa, fosfora un kālija daudzumu; kopējo ar minerālmēsliem iestrādātā slāpekļa, fosfora un kālija daudzumu.

1.2. No klienta saņemtā iesnieguma augšņu agroķīmiskās izpētes veikšanai, datus par lauksaimniecībā izmantojamās zemes kadastriem (arī ģeogrāfiskās informācijas sistēmas datus, kuru dienests var saņemt no LAD) nepieciešams savietot ar laboratorijas analīžu pārskatu formām, augšņu agroķīmiskās izpētes rezultātu novērtējumu, kā arī atbilstošā formātā atspoguļotām kartēm (paredzot iespēju rezultātu apstrādei un novērtējuma sagatavošanu ar piesaisti GPS ierīces nolasījumiem, digitālās augšņu agroķīmiskās kartes sagatavošanu un augšņu agroķīmiskās izpētes materiālu noformēšanu, iekļaujot GPS gājiena grafisku attēlojumu)

1.3. Komersanta Izplatīto Augu aizsardzības līdzekļu elektronisko pārskatu savietojamība ar Augu aizsardzības līdzekļu reģistru, lai automatizētu konkrētā augu aizsardzības līdzeklī saturošo darbīgo vielu pārrēķinu, tādējādi sagatavojot informāciju nodošanai Eiropas Savienībai.
2. Lai nodrošinātu dažādas informācijas apriti un sasaisti ar Zemkopības nozares kopējo klientu datu bāzi (turpmāk – CRM), nepieciešami pilnveidošanas darbi KUVIS (datu eksports, imports). 
3. Informācijas sistēmas pilnveidošanas gaitā ir jānodrošina arī dažādu kontroles iestāžu kontroles sistēmu savstarpējā savietojamība, lai tās varētu apmainīties ar informāciju. 

VAAD jau veiksmīgi ir nodrošinājis datu apmaiņa starp dažādajām iestāžu pamatdarbības sistēmām, datu apmaiņu organizējot uz Web servisu platformas (ar XML failiem). 
Papildus Finanšu līdzekļi nepieciešami datu eksporta un importa moduļu izstrādei, moduļu izveidei dažādu algoritmu veidošanai pārbaudāmo personu atlasei saskaņā ar noteiktiem kritērijiem, jaunu atskaišu formu veidošanai, dažādiem matemātiskiem aprēķiniem. 

Esošās KUVIS programmatūras apkalpošanas darbā lielu daļu sastāda esošo atskaišu modificēšana, atbilstoši dienesta vajadzībām, ko nosaka Latvijas Republikas likumdošanas izmaiņas, ES direktīvas un pieprasījumi pēc statistikas dažādos informācijas skatījumos.


KUVIS atskaites izstrādātas ar SIA „Datorikas Institūts DIVI” atskaišu ģenerēšanas rīku DIREPO. Atskaišu ģenerēšanas rīks DIREPO izstrādātājs ir SIA „Datorikas institūts DIVI”, šis rīks netiek komerciāli izplatīts, bet tiek pielietots izstrādes projektu atskaišu ģenerēšanā. DIREPO rīks realizēts un integrēts KUVIS sistēmā kā COM+ komponente DIREPO3A.dll, kas tiek darbināt uz tā paša tīmekļa servera, kur pati KUVIS.


Rīka „DIREPO” funkcionalitāti var iedalīt trīs funkciju grupās:

· Datu filtrēšana (atlase, izmantojot SQL pieprasījumus)

· Datu vizualizācija (attēlošana – noformējums tabulas vai citā formā)

· Datu eksports uz citiem formātiem un sistēmām (RTF, HTML, XLS).

SIA „Datorikas Institūts DIVI” ir vienīgā izstrādes firma, kas atskaišu izstrādē lieto rīku „DIREPO”, tādēļ arī vienīgā, kas var veikt nepieciešamās modifikācijas jau esošajās atskaitēs. Tā kā KUVIS tiek veidota pēc Koncepcijas, tā paredzēta kā vienota uz kopīgiem principiem bāzēta informācijas sistēma. Tas nosaka, ka arī jaunajām atskaitēm vizuāli un arī pēc izstrādes veida arhitektūras jābūt atbilstošām jau izstrādātajām atskaitēm, t.i. izmantojot rīku „DIREPO”.

Ņemot vērā, ka DIGIProc kodols ir adaptēts VAAD vajadzībām, integrēts KUVIS sistēmā, integrēts VAAD Portālā, integrēts https://klients.vaad.gov.lv ārējā saskarnē un tiek lietots DIREPO atskaitēs, atrast alternatīvu risinājumu un izstrādāt alternatīvu būtu ekonomiski neizdevīgi, jo KUVIS sistēmas izveidošanā, kura uzsākta jau no 2004.gada, ir ieguldīti ievērojami valsts budžeta līdzekļi. 
Kā norādīts Valsts informāciju sistēmu reģistrā, projektēšanas un izveidošanas izmaksas (2005-2008 gads) sastādīja Ls 191999 , uzturēšanas izmaksas Ls 142887 (2005-2008 gads). Sakarā ar ekonomisko krīzi un budžeta samazinājumu 2009.-2011. gados KUVIS ieguldīts ievērojami mazāk finanšu līdzekļu (trijos gados Ls 60000). 

Rīkojot atklātu konkursu un izvēloties jaunu KUVIS uzturētāju un sistēmas pilnveidotāju, pastāvētu ievērojams risks, ka esošā sistēma tiktu pārveidota, pielietojot citus atskaišu un moduļu programmēšanas rīkus, tādējādi traucējot vai kavējot VAAD darbību un funkciju izpildi.
Iepirkuma realizācijai tiks piemērota sarunu procedūra saskaņā ar PIL 63.panta pirmās daļas 2.punktu, un tiks slēgts līgums ar SIA „Datorikas institūts DIVI” par nepieciešamajiem papildus darbiem KUVIS sadarbspējas nodrošināšanai ar koplietošanas risinājumiem zemkopības nozarē, kuri nebija paredzēti un iekļauti plānotajā līguma summā.
Sarunu procedūras piemērošanai ir saņemts Iepirkuma uzraudzības biroja saskaņojums. 

